Gyerekkoromban nagyon szerettem bújócskázni.
Egyszer föl akartam mászni egy fára, melyen jó búvóhely kínálkozott,
de lezuhantam, és eltörtem a karomat.
Az első osztályt egy nagy gipszkötéssel a törzsemen kezdtem.
Hat hét múlva vették le, de utána sem tudtam kinyújtani a könyököm,
s gyógytornáznom kellett, hogy hajlítani és nyújtani tudjam.
Naponta százszor, minden nap. Nem nagyon tornáztam,
mert a gyakorlatot unalmasnak és fájdalmasnak találtam,
s ezért a javulásom még hat hétig elhúzódott.
Jó pár év múlva anyámnak "befagyott váll" szindrómája lett,
amely a váll fájdalmával és merevségével jár.
Azt tartottam róla fél életemen át, hogy kivételes ereje van,
s most segítség nélkül nem tudott öltözködni vagy ételt felvágni.
Hetente járt gyógytornára, de hozzám hasonlóan
otthon ő is elhanyagolta a kezelést,
és több mint öt hónapba telt, hogy az állapota javuljon.
Mindkettőnknek szükségünk volt gyógytornára,
ami monoton gyakorlatok sorát jelenti abból a célból,
hogy baleset vagy sérülés miatt elveszett mozgástartományunkat visszanyerjük.
Először a gyógytornásszal végzi a gyakorlatokat,
de azután a betegtől függ, hogy otthon tornázik-e.
De a betegek a gyakorlatokat unalmasnak, megterhelőnek, zűrösnek
és hosszadalmasnak érzik. És hol van még az eredmény?
Az előírásokat nem teljesítők aránya, sajnos, eléri a 70%-ot.
Ez azt jelenti, hogy a betegek többsége nem tornázik,
s ezért fölgyógyulásuk sokkal tovább tart.
A gyógytornászok állítják: az egyéni gyakorlatok elvégzése
csökkenti a fölépülés idejét,
de a betegekből hiányzik a késztetés hozzá.
Úgyhogy három barátommal együtt — hiszen mind szoftvergüzük vagyunk —
föltettük magunknak a kérdést:
mi lenne, ha a beteg a maga módján bele tudná magát játszani a gyógyulásba?
Elkezdtük összeállítani a MIRA-t, egy pc-szoftvert,
amely ezt a Kinect mozgásrögzítő kamerát használja.
A készülék a hagyományos gyakorlatokat videojátékká alakítja át.
A gyógytornászom már összeállította a személyre szabott gyakorlataimat.
Lássuk mindezt a gyakorlatban.
Az első játék arra kér, hogy röptessem a méhecskét le-föl,
hogy begyűjthesse a virágport a kaptárakba,
miközben kikerüli a többi rovart.
A méhecskét karom kinyújtásával és behajlításával vezérlem,
akárcsak hétéves koromban, miután leszedték rólam a gipszet.
A játék tervezésekor először megbeszéltük a gyógytornásszal,
melyik mozdulatot kell a betegnek elvégeznie.
Azután megcsináljuk a videojátékot,
amely a betegnek egyszerű, vonzó célt tűz ki.
De a szoftver nagyon jól alakítható,
és a gyógytornászok saját gyakorlatokat is összeállíthatnak.
A szoftver használatával a gyógytornászom
rögzítette magának a karemelési gyakorlatot,
a mamám által végzett egyik mozdulatot,
mikor "be volt fagyva" a válla.
Utánozom a képernyő bal oldalán látható gyógytornászom mozdulatait,
eközben a jobb oldalon magamat látom, amint a javasolt mozdulatot végzem.
Magabiztosabb is vagyok,
mert a gyógytornászommal együtt gyakorlom
azokat a mozdulatokat, melyeket számomra a legjobbnak tart.
Ez alapvetően kiterjeszti a gyógytornászoknak az alkalmazást,
s így a legjobb gyakorlatokat állíthatják össze.
Ez pedig egy elesés megelőzésére szolgáló aukciósház-játék,
amelyet izomerősítésre és az egyensúly javítására terveztünk.
Betegként a leülést és a fölállást kell gyakorolnom.
Amikor fölállok,
árajánlatot teszek a megvásárolandó tárgyra.
(Nevetés)
Nagymamám két nap múlva lesz 82 éves.
A 80 év fölöttieknek 50%-os az esélyük,
hogy évente legalább egyszer elessenek,
aminek medencetörés vagy még rosszabb következménye lehet.
Az esések legfőbb oka a rossz izomtónus és a leromlott egyensúlyérzék,
tehát e problémák célzott gyakorlatokkal történő gyógyítása
elősegíti, hogy a nagymamámhoz hasonló idősek tovább
érezzék magukat biztonságban, s ne szoruljanak segítségre.
Az edzésprogram után a MIRA összegzi,
mennyire haladtam a foglalkozás során.
Most háromféle játékprogramot mutattam be:
gyerekeknek, felnőtteknek és időseknek,
de ortopédiai vagy neurológiai beteg is használhatja,
és hamarosan autizmussal, mentális vagy beszédzavarral élő
gyerekeknek szóló változata is lesz.
Gyógytornászom belenézhet az adataimba,
és elemezheti a foglalkozások során összegyűlt adatokat.
Megnézheti, mennyit haladtam, hány pontot gyűjtöttem,
milyen sebesen mozgattam az ízületeimet,
és így tovább.
Gyógytornászom fölhasználhatja ezt, hogy változtasson a kezelésemen.
Nagyon örülök, hogy ezt a változatot
több mint 10 európai és USA-beli klinikán használják, s dolgozunk
az otthon használható változaton is.
Azt szeretnénk, ha a gyógytornászok előírhatnák ezt a digitális kezelőeszközt,
és segítene a betegeknek, hogy a maguk módján játszva gyógyuljanak otthon.
Ha a mamámnak vagy nekem, mikor gyógytornáznunk kellett,
lett volna ilyen eszközünk, eredményesebb lett volna a kezelés,
és talán korábban fölépültünk volna.
Köszönöm.
(Taps)
Tom Rielly: Mondd, Cosmin, mi az a hardver,
amit olyan sietősen visznek ki innen?
Miből készült, és mennyibe kerül?
Cosmin Milhau: Ez a Microsoft Surface Pro 3, demo célokra,
de elég egy számítógép és egy 120 dolláros Kinect.
TR: Igen, és a Kinectet az Xboxokhoz használják,
3D-s játékokhoz, ugye?
CM: Pontosan, de nincs szükség Xboxra, csak egy kamerára.
TR: Akkor ez nem kerül többe 1000 dollárnál?
CM: Így van, 400 dollárért már használható.
TR: Most klinikai vizsgálatnak vetik alá a készüléket.
CM: Igen.
TR: Akkor lesz egy házilag használható készülék,
és távirányítással tornázhatok,
a klinikán a gyógytornász nézi, mit csinálok.
CM: Így van.
TR: Köszönöm szépen. CM: Köszönöm.
(Taps)